بالاجی باجی راؤ

بالاجی باجی راؤ (8 دسمبر 1720ء – 23 جون 1761ء) جو نانا صاحب کے نام سے معروف ہیں، ہندوستان کی مرہٹہ سلطنت کے پیشوا (وزیر اعظم) تھے۔ نانا صاحب کے دور اقتدار میں مرہٹہ سلطنت کے چھترپتی کٹھ پتلی بنا دیے گئے تھے اور ان کے اختیارات محدود ہو کر پيشواؤں کے ہاتھوں میں جا چکے تھے۔ اسی عرصے میں مرہٹہ سلطنت ایک متحدہ مملکت کی بجائے وفاق میں تبدیل ہونے لگی تھی، خصوصاً ہولکر، شندے اور ناگپور کے بھوسلے خاصے طاقت ور بن کر ابھر رہے تھے۔ بالاجی راؤ کے دور اقتدار میں مرہٹہ سلطنت کی فتوحات اپنے آخری حدود تک جا پہنچی تھی لیکن اس وسیع سلطنت کے بڑے حصہ پر سرداروں کا عمل دخل ہو چلا تھا جن کی لوٹ مار سے رعایا سخت پریشان تھی۔

بالاجی کے دور اقتدار تک پیشوا فوجی جرنیل کم اور سرمایہ کار زیادہ ہو گئے تھے۔ بالاجی اپنے والد کے برعکس فوجی جرنیل بھی نہیں تھے چنانچہ انہوں نے شمالی ہندوستان میں درانی حملوں کو سنجیدگی سے نہیں لیا اور بالآخر پانی پت کی تیسری جنگ میں مرہٹوں کو شکست فاش ہوئی اور بعد ازاں مرہٹہ سلطنت کا آفتاب غروب ہوا۔ بالاجی کے دور حکومت میں کچھ عدالتی اور محصولاتی اصلاحات ضرور ہوئیں لیکن ان کا سہرا سداشیو راؤ اور ان کے معاون بال شاستری گاڈگیل کے سر جاتا ہے۔

ابتدائی زندگی اور خاندان 
باجی راؤ کی پیدائش 8 دسمبر 1720ء کو ایک بھٹ خاندان میں ہوئی۔ ان کے والد باجی راؤ اول شیواجی کی قائم کردہ مرہٹہ سلطنت کے پیشوا تھے۔ اپریل سنہ 1740ء میں والد کے انتقال کے بعد چھترپتی شاہو نے انیس سالہ بالاجی کو اسی سال اگست میں پیشوا کا منصب عطا کیا۔ اس وقت پیشوائی کے دوسرے دعویدار بھی موجود تھے جن میں خود شاہو کا عزیز رگھوجی اول بھوسلے قابل ذکر ہے۔

بالاجی کی شادی گوپیکا بائی سے ہوئی، جس سے بالاجی کو تین بیٹے ہوئے۔ وشواس راؤ جو سنہ 1761ء میں پانی پت کی جنگ میں مارا گیا۔ مادھوراؤ جو نانا صاحب کے بعد پیشوا بنے اور ناراین راؤ جو نوجوانی میں مادھوراؤ کے بعد پیشوا مقرر ہوئے۔ نانا صاحب کا ایک لائق فائق بھائی رگھوناتھ راؤ بھی تھا۔ رگھوناتھ کی پیشوا بننے کی چاہت مرہٹہ سلطنت کے لیے مہلک ثابت ہوئی۔

وفات 
پانی پت کی شکست نے مرہٹوں کو سخت نقصان پہنچایا، خصوصاً پیشوا بالاجی راؤ کو زبردست دھچکا لگا تھا۔ انہیں 24 جنوری 1761ء بھیلسا میں اس شکست کی اطلاع ملی۔ اس جنگ میں متعدد بڑے جرنیلوں کے ساتھ ان کا بیٹا وشواس راؤ بھی کام آگیا تھا۔ کچھ ہی مہینوں بعد 23 جون 1761ء کو بالاجی وفات پاگئے اور ان کے بعد ان کا بیٹا مادھو راؤ اول پیشوا مقرر ہوئے۔ اتفاقاً اپنی وفات سے چار ماہ قبل نانا صاحب پیشوا نے آٹھ یا نو سالہ بچی سے شادی بھی کی تھی۔

حوالہ جات

مزید پڑھیے

 Balaji Bajirao (Nanasaheb) Peshwa by Prof. S. S. Puranik
 Solstice at Panipat by Uday S. Kulkarni, Mula Mutha Publishers, 2nd edition, 2012.
 Panipat by Vishwas Patil,Rajhamns publishers.

1720ء کی پیدائشیں
1761ء کی وفیات
پیشوا خاندان
کامنز زمرہ جس کا ربط ویکی ڈیٹا پر ہے
ہندو جنگجو